"Il-Wage Supplement lilhinn minn Settembru , għal ħafna operaturi li jaħdmu fit-turiżmu huwa kwistjoni ta' ħajja jew ta' mewt." Hekk sostna l-President tas-Sezzjoni tat-Turiżmu u l-Ospitalità tal-Kamra tan-Negozji Żgħar u Medji (GRTU) Philip Fenech ma' din il-gazzetta hekk kif is-settur dieħel bil-mod, il-mod lejn ix-Xitwa b'sorsi jgħidu lill-gazzetta ILLUM li numru ta' lukandi se jgħalqu għal dan l-istaġun, filwaqt li għax-Xitwa wkoll numri ta' ħaddiema se jitpoġġew fuq ġimgħa xogħol ta' tlett ijiem. Il-qagħda ħażina ta' ħafna operaturi fit-turiżmu kienet ikkonfermata - din id-darba mill-ottika tal-ħaddiema - is-Segretarju Ġenerali tal-General Workers' Union Josef Bugeja li qal illi diversi lukandiera li jimpjegaw membri tal-GWU diġa' għamluha ċara "li jekk il-Gvern ma jgħinx se jkeċċu." Bugeja qal illi minn diskussjonijiet li kellha l-union kien hemm numru ta' lukandi li kienu proġettati li se jkollhom okkupanza tajba f'Awwissu u f'daqqa dawk il-proġezzjonijiet sfaxxaw fix-xejn, malli n-numri tal-Covid-19 reġgħu żdiedu. Bugeja jfakkar illi t-turiżmu qala' daqqa kullimkien mhux Malta biss. Sorsi mill-Gvern qalu illi - fid-dawl ukoll tal-fatt li din il-ġimgħa l-NSO ppubblika ċifri li juru illi fl-ewwel seba' xhur id-defiċit tela' għal aktar minn €1 biljun - qed isiru diskussjonijiet u qed tittieħed kunsiderazzjoni li tiġi estiża l-għajnuna permezz tal-Wage Supplement lilhinn minn Settembru meta l-iskema mħabbra mill-Gvern tieqaf. Huwa mifhum li l-iskema tal-Wage Supplement kienet kruċjali biex eluf ta' impjiegi setgħu jinżammu fi żmien fejn ħafna negozji ma setgħux jibqgħu jħallsu l-pagi jew il-biċċa l-kbira tagħhom. 'Xhur ta' sfida' Philip Fenech ikkonferma mal-ILLUM li x-xhur tax-xitwa se jkunu "ta' sfida … se tkun ta' sfida għal bosta lukandiera speċjalment dawk li m'għandhomx operati oħrajn biex jiffinanzjaw it-telf tagħhom mill-operat tal-lukanda. Mingħajr estensjoni tal-Living Wage lilhinn minn Settembru se tkun diffiċli. Anke biha se jkun diffiċli biex iżomm lill-ħaddiema," qal Fenech. "Aħseb u ara mingħajrha. Kif aħna bħalissa għall-inqas tipprova tillappazza biex iżomm l-operat." Dwar is-settur tad-divertiment Fenech sostna illi hawnhekk ukoll hemm min huwa magħluq minħabba r-regoli l-ġodda - bħal clubs, imma jgħid ukoll li hemm ħafna oħrajn li għalqu anke jekk setgħu baqgħu miftuħin. "Kien hemm min - u għandna numru ta' dawn in-negozji fit-turiżmu - minħabba l-capacity tagħhom ma baqax sostenibbli li jibqgħu miftuħin." Fakkar illi l-ajruplani qed iwaqqfu jew inaqqsu t-titjiriet tagħhom għal ħafna postijiet u dan ifisser inqas turisti. 'Jekk jirnexxielna nniżlu n-numri u nżommuhom sostenibbli … ' Intant Fenech qal illi l-għan ta' kulħadd fl-industrija bħalissa jinqasam fi tlieta: L-ewwelnett li jiġu ċċekkjati kemm jistgħu persuni deħlin f'pajjiżna, imbagħad l-importanza li l-poplu jibqa' viġilanti u finalment li jitniżżlu n-numri b'mod li jibqgħu baxxi u sostenibbli. Fenech qal li ma nistgħux noqgħodu nilgħabu 'Snakes and Ladders', filli telgħin u filli neżlin u għalhekk saħaq illi huwa importanti li apparti li jinżlu n-numri inkunu qed noperaw b'mod li ma jerġgħux jiżdiedu ħafna. "Jekk dan isir u jirnexxielna nniżlu l-figuri tal-Covid-19 u nitneħħew mill-listi oranġjo (amber) ikun gwadann kbir," temm jgħid Fenech lill-gazzetta ILLUM.